Go phepafetse gore Mikaele ke moengele yo o tlhomologileng. Ka sekai, mo bukeng ya Daniele, go tlhalosiwa gore Mikaele o tlhabana le madimona a a boikepo mo boemong jwa batho ba ga Jehofa. (Daniele 10:13; 12:1) Mo lokwalong lo lo tlhotlheleditsweng lwa Jude, Mikaele o ganetsana le Satane ka mmele wa ga Moshe. (Jude 9) Buka ya Tshenolo e bontsha gore Mikaele o tlhabana le Satane le madimona a gagwe mme o ba piriganya go tswa kwa legodimong. (Tshenolo 12:7-9) Ga go na moengele ope yo mongwe yo go bolelwang a na le maatla a magolo jalo le taolo mo babeng ba Modimo. Ga go gakgamatse he go bo Baebele e re Mikaele ke “moengele yo mogolo.” Modimo o ne a tlhoma Jesu go nna Kgosi kwa legodimong ka 1914 dingwaga di le 2 520 morago ga go senngwa ga Jerusalema. Selo sa ntlha se Jesu a neng a se dira e le Kgosi e ne e le go leleka Satane le madimona a gagwe kwa legodimong. (Tshenolo 12:7-10) Le fa batho ba sa bona tiragalo eno, e ne ya bakela batho mathata a a seng kana ka sepe. (Tshenolo 12:12) Ditiragalo tse di diregileng go tloga ka 1914 di tlhomamisa gore Jesu o ne a nna Kgosi ka one ngwaga oo.—Bala Mathaio 24:14; Luke 21:10, 11, 31.